**RÁMCOVÁ DOHODA**

**na nákup zdravotníckeho vybavenia**

 **pre časť 1:Spotrebný zdravotnícky materiál /časť 2 – Špeciálny zdravotnícky materiál**

(ďalej len „rámcová dohoda“)

uzatvorená v zmysle ustanovení § 409 a nasl. Obchodného zákonníka a podľa § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon č. 343/2015 Z. z.“)

**medzi**

**Článok I**

**Zmluvné strany**

**Kupujúci:**

Názov: Slovenská republika zastúpená Ministerstvom vnútra Slovenskej republiky

Sídlo: Pribinova 2, 812 72 Bratislava

IČO: 00 151 866

DIČ: 2020571520

Bankové spojenie: Štátna pokladnica

Číslo účtu: 7000180023/8180

IBAN: SK7881800000007000180023

BIC/SWIFT kód: SUBASKBX

V zastúpení:

(ďalej len „Kupujúci“)

**Predávajúci:**

Názov:

Sídlo:

Štatutárny zástupca:

IČO:

DIČ:

IČ DPH:

Bankové spojenie:

Číslo účtu:

IBAN:

Tel:

Fax:

e-mail:

registrácia:

(ďalej len „Predávajúci“)

(ďalej len „zmluvné strany“)

**Článok II.**

**ÚVODNÉ USTANOVENIA**

2.1 Zmluvné strany uzatvárajú túto Rámcovú dohodu v súlade s výsledkom verejnej súťaže, ktorej oznámenie o vyhlásení verejného obstarávania bolo uverejnené vo Vestníku verejného obstarávania č. zo dňa pod číslom (ďalej len „VO“).

2.2 Na základe vyhodnotenia ponúk bola ponuka Predávajúceho vybraná ako ponuka úspešného uchádzača v súlade s podmienkami uvedenými v súťažných podkladoch VO. Na základe tejto skutočnosti a predloženej ponuky Predávajúceho sa zmluvné strany v slobodnej vôli a v súlade s platnými všeobecne záväznými právnymi predpismi rozhodli uzatvoriť túto rámcovú dohodu.

**Článok III.**

**PREDMET RÁMCOVEJ DOHODY**

3.1 Predmetom tejto rámcovej dohody je záväzok Predávajúceho dodať kupujúcemu riadne a včas – **„Zdravotnícke vybavenie časť 1:Spotrebný zdravotnícky materiál /pre časť 2- Špeciálny zdravotnícky materiál** (ďalej len „tovar“), uvedený v prílohe č. 1 tejto rámcovej dohody, ktorá je jej neoddeliteľnou súčasťou, vrátane služieb súvisiacich s dopravou na miesto dodania podľa čl. VII. tejto rámcovej dohody, vyložením tovaru do skladu na miesto určenia a záväzok Kupujúceho riadne a včas dodaný tovar prevziať a zaplatiť zaň Predávajúcemu dohodnutú cenu, podľa platobných podmienok, dohodnutých v tejto rámcovej dohode.

**Článok IV.**

**DOBA PLATNOSTI RÁMCOVEJ DOHODY**

4.1 Táto rámcová dohoda sa uzatvára na dobu určitú, na (48) mesiacov odo dňa nadobudnutia jej účinnosti alebo do vyčerpania finančného limitu uvedeného v prílohe č. 2 tejto rámcovej dohody, podľa toho, ktorá skutočnosť nastane skôr.

4.2 Tovar bude Predávajúcim dodávaný priebežne, počas doby trvania tejto rámcovej dohody, na základe písomných objednávok Kupujúceho a podľa podmienok dohodnutých v tejto rámcovej dohode.

**Článok V.**

**CENA TOVARU**

5.1 Maximálna cena celkom za tovar je uvedená v prílohe č.2 tejto rámcovej dohody.

5.2 Ceny sú stanovené dohodou zmluvných strán ako maximálne ceny v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a vychádzajú z ponuky Predávajúceho predloženej do VO.

5.3 Ceny jednotlivých položiek tovaru sú uvedené ako maximálne jednotkové ceny v štruktúrovanom rozpočte ceny rámcovej dohody – cenníku (ďalej aj ako „cenník“), ktorý tvorí prílohu č. 2 tejto rámcovej dohody.

5.4 Maximálne jednotkové ceny položiek tovaru sú uvedené bez DPH aj s DPH, obsahujú všetky náklady Predávajúceho, vrátane dodávky na miesto dodania, príslušnej spotrebnej dane a iných platieb, vyberaných v rámci uplatňovania nesadzobných opatrení, ustanovených osobitnými predpismi. Sadzba DPH bude účtovaná v súlade so platnými všeobecne záväznými predpismi v čase fakturácie.

5.5 Cenu za tovar si zmluvné strany dohodnú v každej z konkrétnych objednávok, v súlade s bodmi 5.7 až 5.13 tohto článku s poukazom na maximálne jednotkové ceny tovaru podľa bodu 5.4 tohto článku.

5.6 Kupujúci je oprávnený realizovať prieskum trhu za účelom aktualizácie ceny tovaru, za ktorú by bolo možné tovar aktuálne kúpiť na trhu aspoň raz za každé obdobie šiestich mesiacov účinnosti tejto rámcovej dohody.

5.7 Takýto prieskum trhu musí byť realizovaný minimálne prostredníctvom troch ponúk na jednotlivé položky tovaru. Ponuky, ktoré je Kupujúci oprávnený posudzovať v rámci prieskumu trhu musia byť čo do kvality tovaru a podmienok jeho dodania zhodné s podmienkami dohodnutými v tejto rámcovej dohode. O prieskume trhu musí mať Kupujúci písomnú dokumentáciu.

5.8 V prípade, ak priemer celkovej ceny za dodávku tovaru, určenej z troch najlacnejších ponúk získaných v rámci prieskumu trhu je nižší ako cena tovaru určená podľa prílohy č. 1 tejto rámcovej dohody je Kupujúci oprávnený v objednávke na dodanie tovaru požadovať od Predávajúceho dodanie za cenu zodpovedajúcu priemeru celkovej ceny za dodávku tovaru, ktorá má byť predmetom objednávky určenej z troch najlacnejších ponúk získaných v rámci prieskumu trhu.

5.9 Ak prieskum trhu realizovaný Kupujúcim, preukázateľne overí, že aktuálny priemer celkovej ceny za dodávku tovaru, určenej z troch najlacnejších ponúk získaných v rámci prieskumu trhu je nižší ako cena tovaru určená podľa prílohy č. 1 tejto rámcovej dohody, zaväzuje sa Predávajúci dodať tovar Kupujúcemu za cenu zodpovedajúcu priemeru celkovej ceny za dodávku tovaru, určenej z troch najlacnejších ponúk získaných v rámci prieskumu trhu.

5.10 V prípade, ak Predávajúci nesúhlasí s cenou stanovenou ako aktuálny priemer celkovej ceny za dodávku tovaru, určenej z troch najlacnejších ponúk získaných v rámci prieskumu trhu v zmysle vyššie uvedeného Kupujúcim, je Predávajúci oprávnený dať si na vlastné náklady spracovať odborný prieskum trhu na určenie aktuálneho priemeru celkovej ceny za dodávku tovaru, určeného z troch najlacnejších ponúk dostupných na trhu. Predávajúci oznámi Kupujúcemu svoj zámer dať si spracovať takýto odborný prieskum trhu bezodkladne po doručení požiadavky na dodanie tovaru. Tento odborný prieskum trhu musí byť predložený Kupujúcemu najneskôr do 5 dní od doručenia požiadavky na dodanie tovaru Predávajúcemu.

5.11 Ak odborný prieskum trhu preukáže, že aktuálny priemer celkovej ceny za dodávku tovaru, určeného z troch najlacnejších ponúk dostupných na trhu je rovnaký alebo vyšší ako ceny tovaru určené podľa prílohy č. 1 tejto rámcovej dohody, Zmluvné strany sa dohodli, že tovar bude dodaný za ceny podľa prílohy č. 1 tejto rámcovej dohody.

5.12 Ak odborný prieskum trhu preukáže, že aktuálny priemer celkovej ceny za dodávku tovaru, určeného z troch najlacnejších ponúk dostupných na trhu je nižší ako ceny v prílohe č. 1 tejto rámcovej dohody alebo ak Predávajúci nepredloží v lehote ustanovenej podľa bodu 5.11 tohto článku odborný prieskum trhu ok Kupujúcemu je Predávajúci povinný dodať tovar za ceny v súlade s bodom 5.10 tohto článku.

5.13 Maximálne jednotkové ceny v zmysle bodu 5.4 tohto článku je možné meniť (upravovať smerom nahor) len na základe uzavretého dodatku k tejto rámcovej dohode v prípade zmeny colných a daňových predpisov a v súlade s § 18 zákona č. 343/2015 Z. z., ak nastane taká zmena okolností, ktorá má vplyv na cenu.

**Článok VI.**

**DODACIE PODMIENKY, ZODPOVEDNOSŤ ZA VADY A SUBDODÁVATELIA**

6.1 Predávajúci bude dodávať Kupujúcemu a Kupujúci bude od Predávajúceho odoberať po dobu trvania tejto rámcovej dohody tovar uvedený v čl. III. tejto rámcovej dohody. Konkrétne množstvo a druh tovaru si zmluvné strany dohodnú na základe písomných, resp. e-mailových objednávok.

6.2 Predávajúci sa zaväzuje realizovať dodávky bežne dostupného tovaru najneskôr do 6 týždňov odo dňa vystavenia objednávky kupujúceho na dodanie požadovaného množstva a druhu tovaru do miesta dodania. V prípade dodacích lehôt špeciálnych tovarov od zahraničných partnerov, ktorých trvanie bude trvať viac ako 6 týždňov od vystavenia objednávky kupujúcim, dodanie tovaru bude dohodnuté individuálne za preukázania (potvrdenia) termínov objednania a dodania zo strany zahraničného partnera.

6.3 Konkrétnu dodávku tovaru budú zmluvné strany realizovať tak, že Predávajúci dodá tovar s originálom a dvomi kópiami dodacích listov, z ktorých jednu kópiu Kupujúci potvrdí Predávajúcemu po odkontrolovaní dodaného sortimentu, množstva, ceny a kvality tovaru. Dodací list bude tvoriť súčasť faktúry. V prípade dodania tovaru prepravnou spoločnosťou, Kupujúci pri prevzatí tovaru potvrdí prepravný list tejto spoločnosti a dodací list po kontrole skutočného stavu s dodacím listom.

6.4 Predávajúci sa zaväzuje odovzdať Kupujúcemu objednaný tovar v množstvách požadovaných v objednávke v bezchybnom stave, v stanovenej lehote a na miesto určené v tejto rámcovej dohode. Predávajúci podľa tejto rámcovej dohody je povinný uvádzať záručné lehoty pre každý dodaný tovar v dodacích listoch tak, aby bolo možné odkontrolovať ich dodržiavanie. Pri dodaní tovaru Predávajúci odovzdá dodací list Kupujúcemu, so všetkými potrebnými náležitosťami, ktorý po ukončení prevzatia objednaného tovaru podpíše zástupca Predávajúceho i Kupujúceho. Pri plnení tejto rámcovej dohody sa Predávajúci zaväzuje dodržiavať príslušné všeobecne záväzné právne predpisy, hygienické, zdravotné a technické normy, ale aj špeciálne prepravné podmienky uvedené v objednávke.

6.5 Kupujúci je pri prevzatí tovaru povinný prekontrolovať jeho úplnosť, kompletnosť, balenie, ale aj špeciálne prepravné podmienky uvedené v objednávke a svojím podpisom na dodacom liste túto skutočnosť potvrdiť.

6.6 Zmluvné strany sa pri zodpovednosti za vady tovaru a nárokov z nich vyplývajúcich budú riadiť § 422 a nasl. Obchodného zákonníka.

6.7 V prípade akýchkoľvek vád tovaru resp. nesúladu dodávky s údajmi na dodacom liste, je Kupujúci povinný túto skutočnosť ihneď pri preberaní tovaru u Predávajúceho reklamovať a uviesť nedostatky na dodacom liste. Ich akceptovanie Predávajúci potvrdí na dodacom liste svojim podpisom. Bezchybnosť dodávky potvrdzuje Kupujúci Predávajúcemu podpisom dodacieho listu.

6.8 Ak pri prevzatí tovaru zistí Kupujúci, že ide o nekompletnú dodávku tovaru, nezodpovedajúceho dohodnutej kvalite, certifikátu, vzorke a pod. resp. neoznačeného a poškodeného, ale aj porušenie špeciálnych prepravných podmienok uvedených v objednávke a svojím podpisom na dodacom liste túto skutočnosť potvrdí Kupujúci aj Predávajúci, predávajúci je povinný do 5 dní dodaný tovar na vlastné náklady vymeniť, ak sa zmluvné strany nedohodnú inak.

6.9 Kupujúci požaduje, aby Predávajúci najneskôr do piatich pracovných dní odo dňa uzatvorenia tejto Rámcovej dohody predložil zoznam subdodávateľov v rozsahu údajov podľa zákona č. 343/2015 Z. z., v ktorom bude uvedený aj podiel zákazky, v prípadoch podľa tohto zákona, ktorý má v úmysle zadať tretím osobám, ako aj navrhovaných subdodávateľov a predmety subdodávok a čestného vyhlásenia, že každý navrhnutý subdodávateľ spĺňa alebo najneskôr v čase plnenia bude spĺňať podmienky účasti podľa tohto zákona.

6.10 Povinnosti Predávajúceho a Kupujúceho, vrátane pravidiel výberu subdodávateľa uvedené v bode 6.9 tohto článku tejto rámcovej dohody platia aj pri zmene subdodávateľa počas plnenia tejto rámcovej dohody.

6.11 Predávajúci zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Predávajúci zodpovedá za odbornú starostlivosť pri výbere subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke.

6.12 Vady dodávky tovaru musia byť do vystavenia faktúry predávajúcim odstránené. Kupujúci bude akceptovať iba faktúru za dodávku bezchybného tovaru, t. j. v súlade s dodacím listom.

6.13 Kupujúci je povinný reklamovať vady dodaného tovaru písomne (e-mailom resp. faxom) do 24 hod. od prevzatia tovaru okrem zjavných vád, t. j. množstva, druhu a viditeľného poškodenia, ale aj špeciálne prepravné podmienky uvedené v objednávke ktoré je povinný reklamovať písomne ihneď pri prevzatí tovaru.

6.14 Predávajúci zabezpečí v záručnej dobe podľa čl. IX tejto rámcovej dohody bezplatné odstránenie všetkých vád tovaru, ktoré sú predmetom záruky, výmenou za bezchybný tovar. Predávajúci má povinnosť dodať náhradný tovar alebo chýbajúci tovar od doručenia písomnej reklamácie zo strany kupujúceho v termínoch podľa bodu 6.2 tejto rámcovej dohody.

6.15 Záruka sa nevzťahuje na vady, ktoré boli spôsobené zástupcami kupujúceho – neodbornou manipuláciou, nedodržaním prevádzkových podmienok, živelnou pohromou alebo iným spôsobom, než obvyklým zaobchádzaním.

6.16 Ak je Kupujúci v omeškaní s prevzatím tovaru, musí Predávajúci urobiť opatrenia primerané okolnostiam na uchovanie tovaru. V prípade, ak by takýmto uchovaním tovaru vznikli predávajúcemu náklady, kupujúci sa zaväzuje zaplatiť predávajúcemu úhradu primeraných nákladov, ktoré mu pritom vznikli.

6.17 Kontaktnou osobou Predávajúceho je číslo mob. Telefónu . Predávajúci prijíma objednávky na telefónnom čísle , faxovom čísle: resp. na e-mailovej adrese: .

6.18 Kontaktnou osobou Kupujúceho: MUDr. Adriana Jóbová, telefónne číslo: 09610 56005, faxové číslo: +421 9610 59177, e-mailová adresa: adriana.jobova@minv.sk; MV SR, Ústredný sklad Slovenská Ľupča, Príboj 560, 976 13 Slovenská Ľupča, kontaktná osoba: Mgr. Jozef Varga, telefónne číslo: 096160 6401; faxové číslo: +421 096160 6419, e-mailová adresa: jozef.varga@minv.sk; anna.herdova@minv.sk.

6.19 Predávajúci vyhlasuje, že zapísaný v registri partnerom verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, ak sa ho táto povinnosť týka.

**Článok VII**

**MIESTO DODANIA TOVARU**

7.1 Miesto dodania tovaru je Ústredný sklad Ministerstva vnútra SR so sídlom Príboj 560, Slovenská Ľupča. Doplňujúce údaje ako telefónne čísla a kontaktné osoby budú uvedené v jednotlivých písomných objednávkach.

7.2. Dopravu tovaru do miesta dodania podľa bodu 7.1 tohto článku tejto rámcovej dohody zabezpečuje Predávajúci. Prebratie tovaru dodaného Predávajúcim sa uskutoční fyzickým prevzatím tovaru, kontrolou množstva a kvality dodaného tovaru a podpisom dodacieho listu oprávneným zástupcom Predávajúceho a Kupujúceho.

**Článok VIII**

**PLATOBNÉ PODMIENKY A FAKTURÁCIA**

8.1 Cena sa uhrádza na základe predloženej faktúry bezhotovostným platobným stykom na bankový účet predávajúceho uvedený v čl. I tejto rámcovej dohody.

8.2 Faktúra bude vystavená po dodaní tovaru, realizovaného podľa objednávky. Splatnosť faktúry je 30 kalendárnych dní odo dňa doručenia faktúry kupujúcemu.

8.3 Faktúra musí spĺňať všetky náležitosti daňového dokladu. V prípade, že faktúra bude obsahovať nesprávne, alebo neúplné údaje Kupujúci je oprávnený ju vrátiť a Predávajúci je povinný faktúru podľa charakteru nedostatku opraviť, doplniť alebo vystaviť novú. V takomto prípade sa preruší lehota jej splatnosti a nová začne plynúť prevzatím nového, resp. upraveného daňového dokladu.

8.4 Kupujúci neposkytne Predávajúcemu preddavky ani zálohy.

**Článok IX.**

**ZÁRUKY**

9.1 Záručná doba sa riadi podľa podmienok výrobcu, alebo dátumom spotreby (exspiračná doba) na dodávanom tovare, pričom Predávajúci sa zaväzuje dodať tovar tak, aby záručná (exspiračná) doba bola maximálna a najmenej 90% z celkovej záručnej (exspiračnej) doby stanovenej výrobcom odo dňa prevzatia dodávaného tovaru na základe dodacieho listu, t. j. mal uplynutý čas maximálne 10% z celkovej záručnej (exspiračnej) doby stanovenej výrobcom (t. j. 10% uplynutej doby od výroby Tovaru do doby dodania Tovaru) a mal vlastnosti stanovené kvalitatívnymi a technickými parametrami, originálne balenie od výrobcu a dodržanie podmienok distribúcie.

**Článok X.**

**ZÁNIK RÁMCOVEJ DOHODY A NÁHRADA ŠKODY**

10.1 Túto rámcovú dohodu je možné zrušiť:

a) písomnou dohodou zmluvných strán,

b) písomnou výpoveďou,

c) písomným odstúpením.

10.2 Kupujúci môže túto rámcovú dohodu vypovedať i bez udania dôvodu. Výpoveď musí byť písomná a výpovedná lehota je 30 dní. Výpovedná lehota začína plynúť prvým dňom mesiaca, nasledujúceho po mesiaci, v ktorom bola výpoveď doručená predávajúcemu.

10.3 Vypovedanie tejto rámcovej dohody neovplyvňuje splnenie záväzkov oboch zmluvných strán, vyplývajúcich z konkrétnych objednávok, uzavretých na základe tejto rámcovej dohody pred podaním výpovede.

10.4 V prípade podstatného porušenia podmienok tejto rámcovej dohody vzniká Kupujúcemu i Predávajúcemu právo na odstúpenie od tejto rámcovej dohody. Nároky na náhradu spôsobenej škody nie sú odstúpením od plnenia tejto rámcovej dohody dotknuté. Odstúpenie od tejto rámcovej dohody je účinné dňom nasledujúcim po dni jeho doručenia druhej zmluvnej strane.

10.5 Podstatné porušenia tejto rámcovej dohody sa rozumie:

- dodávky vadného tovaru v prípade, že Kupujúci na nedostatky Predávajúceho písomne upozornil,

- porušenie bodu 6.4. tejto rámcovej dohody i napriek tomu, že na túto skutočnosť Kupujúci písomne upozornil Predávajúceho,

- omeškanie kupujúceho s úhradou jednotlivých faktúr, ktoré neboli uhradené najneskôr do 30 dňa od ich splatnosti,

- prípad, ak nastanú skutočnosti podľa § 19 zákona č. 343/2015 Z. z.,

- predávajúci je v omeškaní s dodaním tovaru o viac ako 14 dní,

- predávajúci koná v rozpore s touto rámcovou Dohodou a/alebo objednávkou a/alebo všeobecne záväznými právnymi predpismi platnými na území Slovenskej republiky a na písomnú výzvu kupujúceho toto konanie a jeho následky v určenej primeranej lehote neodstráni

10.6 V prípade, ak kupujúcemu vznikne v súvislosti s plnením tejto rámcovej dohody zo strany predávajúceho škoda, zaväzuje sa predávajúci túto škodu v plnej výške kupujúcemu uhradiť.

10.7 Úplná alebo čiastočná zodpovednosť zmluvnej strany za škodu je vylúčená v prípade zásahu vyššej moci alebo rozhodnutia orgánu štátnej správy Slovenskej republiky. Pre účely tejto rámcovej dohody sa za vyššiu moc považujú udalosti, ktoré nie sú závislé od konania zmluvných strán, a ktoré nemôžu zmluvné strany ani predvídať ani nijakým spôsobom priamo ovplyvniť, ako napr.: vojna, mobilizácia, povstanie, živelné pohromy, požiare, embargo, karantény.

**XI.**

**ZMLUVNÉ POKUTY A ÚROK Z OMEŠKANIA**

11.1 V prípade, že Predávajúci nesplní dohodnutú dodávku tovaru v dohodnutom termíne, Kupujúci má právo účtovať zmluvnú pokutu vo výške 0,05 % z celkovej ceny nedodaného tovaru za každý aj začatý deň omeškania.

11.2 V prípade omeškania Kupujúceho s úhradou faktúry, je Predávajúci oprávnený účtovať úrok z omeškania v zákonom stanovenej výške.

11.3 V prípade omeškania Predávajúceho s odstránením vady tovaru v dohodnutom termíne určenom v objednávkach, má právo účtovať Kupujúci Predávajúcemu zmluvnú pokutu určenú z objednávok vo výške 0,05 % z ceny vadných výrobkov tovaru za každý začatý deň omeškania.

11.4 Zaplatením zmluvnej pokuty nie je dotknutý nárok kupujúceho na náhradu škody

**XII.**

**VLASTNÍCKE PRÁVO**

12.1 Kupujúci nadobúda vlastnícke právo k dodanému tovaru po jeho prevzatí.

**XIII. ZÁVEREČNÉ USTANOVENIA A RIEŠENIE SPOROV**

13.1 Zmluvné strany sa dohodli, že pohľadávky vyplývajúce z tejto dohody môžu byť postúpené na tretie osoby len s predchádzajúcim písomným súhlasom dlžníka.

13.2 Táto rámcová dohoda môže byť doplnená alebo zmenená len písomnými dodatkami odsúhlasenými obidvoma zmluvnými stranami.

13.3 V ostatných právach a povinnostiach touto rámcovou dohodou neupravených platia príslušné ustanovenia zákona 343/2015 z. z., Obchodného zákonníka a ostatných všeobecne záväzných právnych predpisov platných na území Slovenskej republiky.

13.4 Obe strany sa dohodli, že prípadné spory vyplývajúce z plnenia tejto rámcovej dohody budú riešiť najprv dohodou alebo zmierom. Ak nepríde k dohode, bude vec riešiť vecne a miestne príslušný súd Slovenskej republiky v sídle Kupujúceho.

13.5 Táto dohoda je vyhotovená v štyroch rovnopisoch, pričom každej zo zmluvných strán budú doručené dva rovnopisy.

13.6 Táto rámcová zmluva nadobúda platnosť dňom jej podpisu obidvoma zmluvnými stranami a účinnosť dňom nasledujúcom po dni jej zverejnenia v Centrálnom registri zmlúv, ktorý vedie Úrad vlády SR, v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov, a ktorými sa menia a dopĺňajú niektoré zákony. Rámcovú dohodu zverejní Kupujúci.

13.7 Zmluvné strany prehlasujú, že rámcová dohoda je uzavretá po vzájomnom prerokovaní, pred jej podpísaním si ju prečítali, uzavreli ju slobodne a vážne, nie v časovej tiesni a za nápadne nevýhodných podmienok, jej obsahu porozumeli a na znak súhlasu ju vlastnoručne podpísali.

V Bratislave dňa ........................... V ............................. dňa ...................

Za kupujúceho: Za predávajúceho:

------------------------------------------------- ------------------------------------------

Príloha č. 1: Opis predmetu zákazky, vlastný návrh plnenia predmetu zákazky

Príloha č. 2: Štruktúrovaný rozpočet ceny rámcovej dohody

Príloha č. 3: Informácia o subdodávateľoch